हरियाणा में स्वास्थ्य टीम को कोरोना जांच के लिए सैंपल लेने से रोका, किट भी जलाई
हरियाणा के फतेहाबाद जिले में कोरोना वायरस से संक्रमित रोगी के संपर्क में आने वालों के नमूने लेने पहुंचे स्वास्थ्य अधिकारियों को कथित तौर पर रोक दिया गया।
चंडीगढ़: हरियाणा के फतेहाबाद जिले में कोरोना वायरस से संक्रमित रोगी के संपर्क में आने वालों के नमूने लेने पहुंचे स्वास्थ्य अधिकारियों को कथित तौर पर रोक दिया गया। पुलिस द्वारा बुधवार को दी गई जानकारी के मुताबिक, लोगों ने स्वास्थ्य विभाग की मेडिकल किट को भी आग के हवाले कर दिया। पुलिस ने घटना के बारे में बताते हुए कहा कि स्वास्थ्य विभाग की टीम मंगलवार को कोरोना वायरस से संक्रमित मरीज के परिवार के नमूने लेने के लिए नकटा गांव गई थी।‘लोगों ने कुछ उपकरण जला दिए’स्वास्थ्य अधिकारियों द्वारा दर्ज कराई गई एक शिकायत के मुताबिक, इस दौरान उन्हें काम करने से रोक दिया गया और नमूने नहीं दिए गए। स्वास्थ्य अधिकारियों ने बताया कि कुछ लोग वहां जमा हो गए और उन्होंने टीम को अपना काम नहीं करने दिया। सदर पुलिस थाना प्रभारी सुखदेव सिंह ने कहा कि घटना के दौरान रैपिड एंटीजन किट जैसे कुछ उपकरण जला दिए गए। उन्होंने कहा कि संबंधित प्रावधानों के तहत मामला दर्ज किया गया है और इसकी जांच की जा रही है।हरियाणा में लगातार आ रहे नए मामलेबता दें कि हरियाणा में मंगलवार को रिकॉर्ड 1694 केस सामने आए थे और 17 संक्रमित मरीजों ने दम तोड़ दिया था। इसके साथ ही सूबे में कोरोना वायरस से संक्रमित मरीजों की कुल संख्या बढ़कर 66,426 हो गई थी। वहीं, इस घातक वायरस से मरने वालों का आंकड़ा मंगलवार तकव 706 पर पहुंच गया था। रिपोर्ट्स के मुताबिक, सूबे में संक्रमण की दर 5.69 प्रतिशत हो गई है, जबकि रिकवरी रेट 81.05 प्रतिशत है। हरियाणा में पिछले कुछ दिनों में नए मामले सामने आने में तेजी देखी गई है।